Polisie betaal glo ‘300% meer’ vir ontsmettingsmiddelBheki Cele, minister van polisie. (Foto: GCIS) Die polisie het reeds R1,4 miljard bestee aan persoonlike beskermingstoerusting (PPE) en ander items om Covid-19 te help bekamp. Andrew Whitfield, die DA se woordvoerder oor polisie, sê die polisie het bykans die helfte van dié geld, oftewel sowat R642 miljoen, net op ontsmettingsmiddels bestee. Die polisie het volgens die DA 100 000 houers met 25 ℓ-ontsmettingsmiddel aangekoop. “Uit ŉ ondersoek deur die DA is bepaal dat ŉ 25 ℓ-plastiekhouer met ontsmettingsmiddel teen minder as R2 000 aangekoop kan word,” het Whitfield gesê. Whitfield sê die minster van polisie, Bheki Cele, het in antwoord op ŉ parlementêre vraag gesê alle PPE’s is teen markverwante pryse aangekoop en dan ook in ooreenstemming met die nasionale tesourie se pryslys vir produkte. Cele het gesê waar verskaffers nie voorraad gehad het nie, is verskaffers gebruik wie se pryse meer was as die nasionale tesourie se aanbeveling. “Die prysverhoging van meer as 300% vir houers met ontsmettingsmiddel is waarskynlik net die oortjies van die seekoei. Die DA doen ŉ beroep op die Valke om geen steen onaangeroer te laat om korrupsie in die polisie bloot te lê nie.” Whitfield sê terwyl die minister besig was om tydens die afsonderingstydperk beslag te lê op drank en sigarette, het sy eie departement die ramptoestand uitgebuit. Hy sê die polisie is veronderstel om die voorbeeld te stel. “Elke voorval van korrupsie in die polisie ondermyn die mag se geloofwaardigheid om die wet te gehoorsaam en toe te pas. “Onder die bestuur van die ANC lyk dit nie of daar genoeg ontsmettingsmiddel in die wêreld is om die polisie van korrupsie te reinig nie,” het hy gesê.